กรณีศึกษา กล้อง Polaroid สิ่งประดิษฐ์ที่เกิดจากเด็ก 3 ขวบ
“ทำไมถ่ายรูปด้วยกล้องแล้วถึงไม่ได้รูปเลย ไม่อยากรอแล้ว”  ถ้ามีเด็กมาถามเราด้วยประโยคนี้ในวันที่โลกของเรามีแต่กล้องฟิล์ม  เราจะตอบเด็กคนนั้นว่าอะไร?  หลายคนคงจะพยายามอธิบายเหตุผลว่าเราต้องนำฟิล์มไปล้างก่อนจึงจะสามารถเห็นรูปที่ถ่ายไป หรืออาจจะไม่สนใจเลย เพราะมองว่านี่เป็นหนึ่งในคำถามไร้สาระของเด็กเท่านั้น  แต่ไม่ใช่กับชายที่ชื่อว่า Edwin Herbert Land..
11 พ.ย. 2561

กรณีศึกษา กล้อง Polaroid สิ่งประดิษฐ์ที่เกิดจากเด็ก 3 ขวบ / โดย ลงทุนแมน
“ทำไมถ่ายรูปด้วยกล้องแล้วถึงไม่ได้รูปเลย ไม่อยากรอแล้ว”
ถ้ามีเด็กมาถามเราด้วยประโยคนี้ในวันที่โลกของเรามีแต่กล้องฟิล์ม 
เราจะตอบเด็กคนนั้นว่าอะไร?
หลายคนคงจะพยายามอธิบายเหตุผลว่าเราต้องนำฟิล์มไปล้างก่อนจึงจะสามารถเห็นรูปที่ถ่ายไป
หรืออาจจะไม่สนใจเลย เพราะมองว่านี่เป็นหนึ่งในคำถามไร้สาระของเด็กเท่านั้น
แต่ไม่ใช่กับชายที่ชื่อว่า Edwin Herbert Land..
เมื่อคุณ Land ได้ยินคำถามนี้จากลูกสาววัย 3 ขวบ 
เขาก็เกิดความคิดที่จะประดิษฐ์กล้องที่สามารถได้รูปทันทีหลังจากถ่ายเสร็จ
และก็สำเร็จเป็นกล้อง Polaroid อย่างที่เรารู้จักในปัจจุบัน
ย้อนกลับไปช่วงแรก ก่อนที่คุณ Land จะคิดค้นกล้อง Polaroid ได้
เขาเริ่มศึกษาทฤษฎีการ Polarizing คลื่นแสง
เพราะต้องการแก้ปัญหาแสงจ้าจากการใช้ไฟหน้าของรถยนต์ ที่ทำให้รถยนต์ฝั่งตรงข้ามมองทางไม่เห็น และเป็นสาเหตุของอุบัติเหตุบนท้องถนนในหลายครั้ง
ผลจากการศึกษานี้คุณ Land ก็สามารถประดิษฐ์แผ่นพลาสติกบางๆ ซึ่งทำหน้าที่กรองแสง (Polarizer) ได้
เขาลาออกจากมหาวิทยาลัย Harvard หลังจากเรียนไปเพียง 1 ปี แล้วมาตั้งบริษัท Land-Wheelwright Laboratories ในปี 1932 ซึ่งต่อมาได้เปลี่ยนชื่อเป็น Polaroid Corporation ในปี 1937
ลูกค้าคนแรกของบริษัทก็คือ Kodak โดยนำสิ่งประดิษฐ์ของคุณ Land ไปเป็นส่วนประกอบของเลนส์ที่ใช้กับกล้องถ่ายรูป
ต่อมาก็มีบริษัท American Optical มาติดต่อขอนำตัวกรองแสงนี้ไปใช้สำหรับผลิตแว่นกันแดด
บริษัท Polaroid ของคุณ Land เริ่มประสบความสำเร็จมากขึ้นเรื่อยๆ
จนกระทั่งปี 1940 เมื่อสงครามโลกครั้งที่สองทวีความรุนแรง
บริษัท Polaroid ก็ได้เข้าไปมีส่วนช่วยในการผลิตอุปกรณ์ทางทหารจำนวนมาก ตั้งแต่แว่นชนิดพิเศษที่ใช้กรองแสงจากการระเบิด กล้องส่องที่มองเห็นในความมืด ไปจนถึงการพัฒนาความสามารถของเครื่องบินสอดแนม U2
นั่นทำให้บริษัท Polaroid ยิ่งขยายตัวอย่างรวดเร็ว
จากช่วงเริ่มสงครามที่บริษัทมีพนักงานประมาณ 75 คน และมีรายได้ต่อปี 1 ล้านดอลลาร์สหรัฐ หลังจบสงครามบริษัทมีพนักงานประมาณ 1,300 คน และมีรายได้ต่อปี 15 ล้านดอลลาร์สหรัฐ
ทั้งหมดนี้เกิดขึ้นในระยะเวลาไม่ถึง 10 ปี
อย่างไรก็ตามสินค้าที่สร้างชื่อเสียงให้กับบริษัทก็คือ “กล้อง Polaroid” 
ซึ่งเปิดตัวครั้งแรกในวันที่ 21 กุมภาพันธ์ 1947
การเปิดตัวในครั้งนั้นเรียกได้ว่าเป็นการเปลี่ยนประวัติศาสตร์ของการถ่ายรูปเลยทีเดียว
ในวินาทีที่คุณ Land กดปุ่มชัตเตอร์ และ รูปปรากฏขึ้นบนกระดาษที่ไหลออกมาจากกล้องทันที
 
กล้อง Polaroid ก็ได้รับความสนใจเป็นอย่างมากทั้งจากสื่อมวลชน และประชาชนทั่วไป
อย่างไรก็ตาม บริษัทยังเตรียมเรื่องการผลิตไม่พร้อม จึงไม่สามารถปล่อยสินค้าออกสู่ตลาดได้
บริษัทต้องใช้เวลาเกือบ 2 ปี ในที่สุดก็สามารถวางจำหน่ายกล้อง Polaroid ครั้งแรกได้ในวันที่ 26 พฤศจิกายน 1948 ที่ห้างสรรพสินค้า Jordan Marsh ด้วยราคา 89.75 ดอลลาร์สหรัฐ
หลังจากนั้นคุณ Land ยังคงคิดค้นและพัฒนากล้อง Polaroid รุ่นใหม่ออกมาเรื่อยๆ
จนในปี 1963 ก็สามารถเปิดตัวกล้อง Polaroid แบบภาพสี
พอมาถึงตรงนี้ ทุกคนคงคิดว่าบริษัทนี้มีประวัติที่สวยหรู และประสบความสำเร็จมาตลอด
แต่ฝันร้ายก็เกิดขึ้น..
เมื่อบริษัทเปิดตัว Polavision กล้อง Home Movie สำหรับอัดภาพเคลื่อนไหวในปี 1977
ในตอนที่ Polavision ออกวางจำหน่าย ตรงกับช่วงเวลาที่กล้องวิดีโอเทปกำลังเป็นที่นิยม
ซึ่ง Polavision ไม่สามารถสู้กล้องวิดีโอเทปได้ ส่งผลให้บริษัท Polaroid ขาดทุนอย่างมาก
ส่วนคุณ Land ก็ถูกกดดันให้ลาออกจากการเป็นผู้บริหารในปี 1980
เมื่อบริษัท Polaroid ไม่มี Edwin Land ผู้ที่คอยคิดค้นนวัตกรรมใหม่ๆ ออกมา
สุดท้ายในปี 2001 บริษัทก็ล้มละลาย..
หลังจากนั้นบริษัท Polaroid ได้เปลี่ยนมือผู้เป็นเจ้าของไปเรื่อยๆ 
รวมทั้งขายลิขสิทธิ์การผลิตในหลายกลุ่มสินค้าให้กับบริษัทอื่น
ในปี 2008 บริษัทได้ประกาศปิดโรงงานและหยุดผลิตกล้อง Polaroid โดยหันไปให้ความสนใจกับกล้องดิจิทัล และอุปกรณ์ถ่ายภาพอื่นแทน
แต่ใครจะไปคิดว่า กล้อง Polaroid ยังสามารถฟื้นคืนชีพได้หลังจากนั้น
เนื่องจากมีนักธุรกิจกลุ่มหนึ่งที่มองเห็นว่ายังมีตลาดที่จะรองรับกล้องประเภทนี้อยู่
พวกเขาจึงระดมเงินผ่านกองทุนชื่อว่า The Impossible Project เพื่อมาซื้อโรงงานผลิตกล้องแห่งสุดท้ายต่อจากบริษัท Polaroid
The Impossible Project สามารถผลิตและวางจำหน่ายกล้องภายใต้แบรนด์ของตัวเองในปี 2010
ซึ่งก็ประสบความสำเร็จอย่างรวดเร็ว
โดยในปี 2011 ก็สามารถขายสินค้าได้มากถึง 750,000 ชิ้น
และสามารถขยายร้านไปยังหลายเมืองสำคัญของโลกทั้งโตเกียว นิวยอร์ก เวียนนา และปารีส
ล่าสุดในปี 2017 หนึ่งในผู้ถือหุ้นใหญ่ของ The Impossible Project ก็ขอซื้อบริษัท Polaroid และเปลี่ยนชื่อแบรนด์ The Impossible เป็น Polaroid Originals
 
ปัจจุบันบริษัท Polaroid มีกลุ่มผลิตภัณฑ์จำนวนมากทั้งเครื่องใช้ไฟฟ้าภายในบ้านและอุปกรณ์ถ่ายภาพ ตั้งแต่โทรทัศน์สามมิติ แท็บเล็ต เครื่องพิมพ์รูปจากโทรศัพท์มือถือ เครื่องอ่าน E-book กล้องดิจิทัล และอื่นๆ อีกมากมาย
เรื่องนี้เราได้เรียนรู้อะไรบ้าง?
เรื่องแรกสินค้าที่ทุกคนคิดว่าจะตายแล้ว แต่กลับมีโอกาสซ่อนอยู่ข้างใน รอคนมาทำให้มันกลับมาได้อีกครั้งเหมือน The Impossible Project ที่สามารถชุบชีวิต กล้อง Polaroid ได้
ถ้าเราเจอกับความล้มเหลว ก็อย่าไปคิดว่ามันจะแย่ไปเสียทั้งหมด
ในกองซากปรักหักพัง อาจจะมีเพชรซ่อนอยู่ในนั้นก็เป็นได้
เรื่องต่อมาคือจุดเด่นของคุณ Land ผู้ก่อตั้งบริษัท Polaroid ซึ่งเป็นตัวอย่างที่ดีในการสร้างนวัตกรรม
ในสมัยก่อนการถ่ายรูป แล้วได้รูปออกมาเลยจากตัวกล้อง ทุกคนคงคิดว่าเป็นไปไม่ได้
แต่คุณ Land สามารถสร้างให้มันเป็นจริงได้
นอกจากนั้นคุณ Land ยังมีแนวคิดการดำเนินธุรกิจที่น่าสนใจ
เขาเชื่อว่าหน้าที่ของธุรกิจก็คือการค้นหาความต้องการของมนุษย์ และเติมเต็มความต้องการเหล่านั้นด้วยวิทยาศาสตร์และเทคโนโลยี
ซึ่งหากสินค้าชิ้นไหนที่มีอยู่ในตลาดแล้ว จะถือเป็นสินค้าที่ไม่น่าสนใจ
ดังนั้นเราจึงต้องหาสินค้าที่แม้แต่คนทั่วไปก็ยังไม่รู้ว่านี่เป็นสิ่งที่เขาต้องการ..
ซึ่งแนวคิดของคุณ Land ได้สร้างแรงบันดาลใจให้กับใครหลายคน ซึ่งหนึ่งในนั้นก็คือ บุคคลที่เรารู้จักกันดีที่ชื่อว่า Steve Jobs นั่นเอง..
----------------------
ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-